Doc. dr. sc. Dubravko Lepušić, ginekolog s Klinike za ženske bolesti i porodništvo KBC-a Sestre milosrdnice u Vinogradskoj ulici, jedan je od dvadesetak liječnika specijalista koji su izrazili nezadovoljstvo zbog sporazumnog pristanka Ravnateljstva matične bolnice da se žene koje zatraže pobačaj na KB Sveti Duh upućuju na zahvat kod njih. Lepušić za tportal.hr tumači problematiku sve manje dostupnosti pobačaja na zahtjev u Hrvatskoj iznoseći pritom i primjere iz liječničke prakse

Da, pitanje osnivanje takvog Povjerenstva je nužno. Ako ni zbog čega drugog, onda da se postave točna, precizna pravila za priziv savjesti oko reproduktivnih prava žena, ali i općenito pitanje priziva savjesti u medicini, što je po meni vrlo problematično. Neke države, poput Švedske, Finske, Bugarske, Češke i Islanda to su pitanje riješile tako da jednostavno ne dozvoljavaju priziv savjesti u medicini. Ne kažem da bismo i mi tako trebali učiniti; sve je stvar dogovora raznih pogleda. No pitanje znanstvenih dostignuća u medicini mora ostati neupitno, pa to je valjda svima jasno. Što se tiče prava žena, ona jesu i moraju ostati neupitna i to ne bi smio biti predmet bilo kakve rasprave u smislu ograničavanja istih.